RESOLUCIÓN do 14 de xuño de 2024 pola que se adxudican as axudas convocadas pola Orde do 18 de decembro de 2023 destinadas ao alumnado das universidades públicas do Sistema universitario de Galicia para estadías noutros países co obxecto de coñecer a súa lingua durante o verán de 2024.
Consellería de Educación, Ciencia, Universidades e Formación Profesional — III. Outras disposicións — 24/06/2024

Mediante a Orde do 18 de decembro de 2023 (DOG do 9 de xaneiro de 2024), establecéronse as bases reguladoras e realizouse a convocatoria de axudas ao alumnado das universidades públicas do Sistema universitario de Galicia para estadías noutros países co obxecto de coñecer a súa lingua durante o verán de 2024.
De acordo co establecido no artigo 10 das bases da convocatoria, do 18 de abril ao 2 de maio de 2024, expuxéronse as listaxes provisionais de solicitudes admitidas e excluídas por documentación. Durante ese mesmo prazo, as persoas interesadas puideron emendar erros e a falta de documentación a través da sede electrónica da Xunta de Galicia (https://sede.xunta.gal) accedendo á Carpeta cidadá da persoa interesada e achegando, se for o caso, a documentación necesaria.
Transcorrido ese prazo, as solicitudes admitidas foron examinadas pola Comisión Avaliadora nomeada na propia orde de convocatoria.
En consecuencia, de acordo co establecido no artigo 13 das bases da convocatoria, e atendendo ao informe proposta elevado pola citada comisión avaliadora a través da Secretaría Xeral de Universidades, esta consellería
Artigo 1
1. Concederlle as axudas para estadías noutros países co obxecto de coñecer a súa lingua durante o verán de 2024, ao alumnado universitario que se relaciona na listaxe de concedidas no anexo desta orde e pola contía que en cada caso se sinala.
2. Establecer a listaxe de persoas suplentes por orde de puntuación do seu expediente académico.
3. Denegarlle as ditas axudas ao alumnado universitario que se relaciona no anexo desta orde como solicitudes denegadas, pola causa que en cada caso se sinala.
Artigo 2
1. As persoas que figuran na listaxe de concedidas, así como as da listaxe de suplentes, presentarán a través da sede electrónica da Xunta de Galicia (https://sede.xunta.gal) accedendo á Carpeta cidadá da persoa interesada, o certificado de asistencia ao curso para o que lle foi concedida a axuda.
O certificado deberá especificar o lugar onde se realizou, centro, número de horas lectivas (mínimo 45 horas lectivas), datas de realización e duración do curso (mínimo tres semanas, excluíndo as datas da viaxe). No caso de estar en lingua estranxeira deberá traducirse para algunha das linguas oficiais desta comunidade autónoma.
2. Documentación acreditativa do custo do curso, dos gastos derivados do desprazamento de ida e volta do país de orixe ao país de destino e os gastos de residencia.
Se o importe total da xustificación é inferior ao importe concedido, só se aboará o importe xustificado.
3. A dita documentación poderase presentar desde a finalización do curso ata o día 12 de setembro de 2024; de non presentala nese prazo, entenderase que renuncian á axuda.
4. No suposto de que haxa algunha persoa que, figurando na listaxe de concedidas, non presente a documentación exixida, o remanente de crédito xerado, dará lugar á concesión da axuda a aquela/as persoa/s que, tendo presentado en prazo a documentación xustificativa de realización do curso, figuren como suplentes na orde de resolución, pola orde que nela aparecen.
Artigo 3
Contra esta orde, que esgota a vía administrativa, as persoas afectadas poderán interpoñer recurso potestativo de reposición, ante o conselleiro de Educación, Ciencia, Universidades e Formación Profesional, no prazo dun mes contado a partir do día seguinte ao da publicación da resolución no Diario Oficial de Galicia, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben directamente o recurso contencioso-administrativo no prazo de dous meses, ante a Sala do Contencioso-Administrativo do Tribunal Superior de Xustiza de Galicia, de acordo co establecido na Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 14 de xuño de 2024